แห่จองเหรียญร.10 วันแรกยอดทะลัก
ธนารักษ์เผยจองเหรียญบรมราชาภิเษกรัชกาลที่ 10 คึกคัก ย้ำเปิดจองถึงวันที่ 4 เม.ย.นี้
5 มี.ค. 2562

ธนารักษ์เผยจองเหรียญบรมราชาภิเษกรัชกาลที่ 10 คึกคัก ย้ำเปิดจองถึงวันที่ 4 เม.ย.นี้
นายอำนวย ปรีมนวงศ์ อธิบดีกรมธนารักษ์ เปิดเผยว่า ในการเปิดให้ประชาชนจองเหรียญกษาปณ์ที่ระลึก เหรียญที่ระลึก และเหรียญที่ระลึกประดับแพรแถบบรมราชาภิเษก รัชกาลที่ 10 ในวันแรก (4 มี.ค.) ซึ่งเปิดให้จองผ่านกรมธนารักษ์ทั่วประเทศ ธนาคารกรุงไทย ไปรษณีย์ไทย และบริษัท เคาน์เตอร์เซอร์วิส ทุกแห่งทั่วประเทศกว่า 1.3 หมื่นแห่ง รวมถึงจองผ่านออนไลน์ เพื่ออำนวยความสะดวกให้ประชาชน
กรมธนารักษ์ได้สรุปยอดจองเหรียญทั่วประเทศในวันแรกมีวงเงินรวมมากถึง 121 ล้านบาท หรือคิดเป็น 5% ของเหรียญทั้งหมดที่ผลิต 5 ล้านเหรียญ สำหรับเหรียญแพลทินัม ราคา 1 ล้านบาท มียอดจองจำนวน 27 เหรียญ โดยเป็นการจองผ่านธนาคารกรุงไทยมากสุด เปิดให้จองถึงวันที่ 4 เม.ย.นี้
ทั้งนี้ เปิดจองเหรียญทองคำขัดเงา จำหน่ายเหรียญละ 4 หมื่นบาท เหรียญเงินขัดเงา 3,000 บาท และทองแดงผสมนิกเกิล ชนิดราคา 20 บาท ส่วนเหรียญที่ระลึก 3 ประเภท ได้แก่ แพลทินัม 1 ล้านบาท เงินรมดำพ่นทราย 5,000 บาท ทองแดงรมดำพ่นทราย 3,000 บาท โดยจองได้ 1 สิทธิ ต่อ 1 หมายเลขบัตรประชาชน